stanford-oval/wikipedia huggingface dataset:
ความเท่าเทียมทางเพศ
ความพยายามต่อสู้ความเหลื่อมล้ำ > เศรษฐกิจและนโยบายสาธารณะ > การเข้าถึงการศึกษาของเด็กหญิง

ในหลายส่วนของโลก การเข้าถึงการศึกษาของเด็กหญิงมีความจำกัดอย่างยิ่ง ในประเทศกำลังพัฒนา ผู้หญิงมักถูกปฏิเสธไม่ได้รับโอกาสการศึกษาด้วยอุปสรรคต่าง ๆ ไม่ว่าจะเป็นการสมรสแบบบังคับและในวัยเยาว์ การมีครรภ์ในวัยเยาว์ อคติบนฐานของการเหมารวมทางเพศในครัวเรือน โรงเรียน และชุมชน ความรุนแรงระหว่างทางไป ภายใน และภายรอบโรงเรียน ระยะทางไกลจากโรงเรียน ความเปราะบางต่อโรคระบาดเอชไอวี ค่าธรรมเนียมการศึกษาซึ่งมักส่งผลให้ผู้ปกครองส่งบุตรชายเข้าเรียนเท่านั้น และการขาดแนวทางและวัสดุการเรียนที่ละเอียดอ่อนต่อเพศสภาพในห้องเรียน อ้างอิงตามสำนักงานข้าหลวงใหญ่สิทธิมนุษยชนแห่งสหประชาชาติ โรงเรียนทั่วทุกมุมโลกถูกโจมตีหลายครั้งระหว่าง ค.ศ. 2009–2014 ซึ่ง "การโจมตีเหล่านี้บางส่วนมุ่งเป้าที่เด็กหญิง ผู้ปกครอง และครูบาอาจารย์ที่ส่งเสริมความเท่าเทียมทางเพศในการศึกษาโดยเฉพาะ" กองทุนประชากรแห่งสหประชาชาติกล่าวว่า
ประมาณสองในสามส่วนของผู้ใหญ่ที่ไม่รู้หนังสือบนโลกเป็นผู้หญิง การขาดการศึกษาจำกัดการเข้าถึงข้อมูลและโอกาสของผู้หญิงอย่างรุนแรง ในทางกลับกัน การเพิ่มการบรรลุการศึกษาของเด็กหญิงและผู้หญิงส่งผลดีต่อทั้งปัจเจกและคนรุ่นต่อไปในอนาคต อัตราการศึกษาของผู้หญิงที่สูงขึ้นมีความสัมพันธ์กับอัตราการตายทารกและภาวะเจริญพันธุ์ที่น้อยลงอย่างชัดเจน รวมถึงผลลัพธ์ที่ดีกว่าสำหรับบุตรของตน
อ้างอิงตามยูเนสโก ในบางประเทศยังคงมีการกีดกันที่สุดโต่ง และในที่อื่นยังคงเหลืออยู่เป็นแห่ง ๆ ในประเทศอัฟกานิสถานก่อนที่เด็กผู้หญิงจะถูกห้ามไม่ให้เรียนชั้นมัธยมศึกษาอีกครั้ง อัตราการจบการศึกษาเพิ่มขึ้นอย่างรวดเร็ว ตัวอย่างเช่น อัตราการจบการศึกษาชั้นประถมศึกษาของเด็กผู้หญิงเพิ่มขึ้นจากร้อยละ 8 ใน ค.ศ. 2000 เป็นร้อยละ 56 ใน ค.ศ. 2020 แม้ช่องว่างระหว่างเพศจะยังคงเหมือนเดิมที่ 20 จุดร้อยละ ในบางจังหวัดเช่นโอรุซกัน (Uruzgan) มีเด็กผู้หญิงเพียงร้อยละ 1 เท่านั้นที่สำเร็จการศึกษาระดับประถมศึกษาใน ค.ศ. 2015 นอกจากนี้ ยังพบว่าช่องว่างระหว่างเพศของการเข้าถึงการศึกษาระดับมัธยมศึกษาตอนปลายในประเทศแถบแอฟริกาใต้สะฮารามีค่าเท่ากับ 20 จุดร้อยละ เช่นประเทศชาดและประเทศกินี
ความพยายามต่อสู้ความเหลื่อมล้ำ > เศรษฐกิจและนโยบายสาธารณะ > การมีส่วนร่วมทางการเมืองของผู้หญิง

ในรัฐสภาของประเทศส่วนใหญ่มีผู้หญิงน้อยเกิดสัดส่วน ข้อมติ ค.ศ. 2011 ของสมัชชาใหญ่แห่งสหประชาชาติว่าด้วยการมีส่วนร่วมทางการเมืองของผู้หญิงเรียกร้องการมีส่วนร่วมของผู้หญิงในการเมือง และแสดงความกังวลว่า "ผู้หญิงในทุกส่วนของโลกยังคงถูกกีดกันเป็นส่วนใหญ่จากพื้นที่การเมือง" สมาชิกรัฐสภาทั่วโลกเพียงร้อยละ 22 เป็นผู้หญิง ผู้ชายจึงยังคงนั่งอยู่ในตำแหน่งทางการเมืองและกฎหมายส่วนใหญ่ ในเดือนพฤศจิกายน ค.ศ. 2014 สมาชิกรัฐสภาทั้งสภาล่างและสภาเดี่ยวของรัฐสมาชิกสหภาพยุโรปร้อยละ 28 เป็นผู้หญิง
ในประเทศตะวันตกบางแห่ง ผู้หญิงเพิ่งได้รับสิทธิออกเสียงเลือกตั้ง (Women's suffrage) ไม่นานมานี้
ใน ค.ศ. 2015 ร้อยละ 61.3 ของสภาล่างประเทศรวันดาเป็นผู้หญิงซึ่งเป็นสัดส่วนที่สูงที่สุดในโลก มีเพียงสององค์กรบนโลกเท่านั้นที่มีผู้หญิงเป็นส่วนใหญ่ อีกที่คือสภาล่างของประเทศโบลิเวีย
ความพยายามต่อสู้ความเหลื่อมล้ำ > สังคมและอุดมการณ์ > ความเท่าเทียมทางเพศทางการเมือง

ได้มีการนำความเท่าเทียมทางเพศทางการเมืองไปปฏิบัติใช้ในสองขบวนการทางการเมืองของชาวเคิร์ด อันดับแรกคือขบวนการชาวเคิร์ดในภูมิภาคตะวันออกเฉียงใต้ของประเทศตุรกีซึ่งนำโดยพรรคภูมิภาคประชาธิปไตย (Democratic Regions Party; DBP) และพรรคประชาธิปไตยประชาชน (Peoples' Democratic Party (Turkey); HDP) ตั้งแต่ ค.ศ. 2006 หรือก่อนหน้านั้นเป็นต้นมา ตำแหน่งต่าง ๆ ในพรรคการเมืองจะนำโดยผู้ชายหนึ่งคนกับผู้หญิงหนึ่งคน องค์การปกครองท้องถิ่นกับสภาและคณะกรรมการท้องถิ่นต่าง ๆ มีผู้ชายและผู้หญิงนำร่วมกัน แต่ถึงอย่างนั้นในเดือนพฤศจิกายน ค.ศ. 2016 รัฐบาลตุรกีได้ปราบปรามพรรค HDP และจับกุมสมาชิกรัฐสภาของพรรคไปสิบคน รวมทั้งผู้นำร่วมชายและผู้นำร่วมหญิงของพรรค
อีกขบวนการหนึ่งของชาวเคิร์ดในตอนเหนือของประเทศซีเรียนำโดยพรรคสหภาพประชาธิปไตย (Democratic Union Party (Syria); PYD) โดยในซีเรียตอนเหนือ ทุก ๆ หมู่บ้าน เมือง และนครที่ปกครองโดยพรรค PYD จะมีผู้นำร่วมชายกับผู้นำร่วมหญิง และมีการตั้งสภาท้องถิ่นโดยแต่ละเพศจะต้องมีตัวแทนอยู่ร้อยละ 40 และจะต้องมีตัวแทนของชนกลุ่มน้อย
ความพยายามต่อสู้ความเหลื่อมล้ำ > สังคมและอุดมการณ์ > การเหมารวมทางเพศ

ข้อมูลเพิ่มเติม: บทบาททางเพศ
การเหมารวมทางเพศถือกำเนิดขึ้นจากบทบาทที่สังคมอนุญาตให้ผู้หญิงและผู้ชายเป็นทั้งในที่สาธารณะและที่ส่วนตัว ในที่ทำงานและครัวเรือน โดยทั่วไปผู้หญิงถูกมองว่าเป็นบุคคลิกของมารดาในครอบครัว ทำให้มักโดนจำแนกประเภทเป็นผู้ "อุปถัมภ์" หรือ "เลี้ยงดู" ผู้หญิงถูกคาดหวังให้อยากทำหน้าที่เป็นมารดาและรับผิดชอบความต้องการของครอบครัวเป็นหลัก ในขณะเดียวกันผู้ชายถูกมองว่าเป็นผู้ที่ "แนวแน่" หรือ "ทะเยอทะยาน" ดังเช่นในที่ทำงาน หรือเป็นคนหาเลี้ยงหลักของครอบครัวตน จากมุมมองและความคาดหวังเหล่านี้ ผู้หญิงมักต้องประสบกับการเลือกปฏิบัติในที่สาธารณะ และถูกเหมารวมว่าทำงานได้ผลิตภาพน้อยกว่า ด้วยความเชื่อที่ว่าจะให้ความสำคัญกับครอบครัวมากกว่าเมื่อสมรสหรือมีบุตร
บทบาททางเพศคือบรรทัดฐานทางสังคมชุดหนึ่งซึ่งกำหนดชนิดของพฤติกรรมของผู้คนที่โดยทั่วไปถือว่าเป็นที่ยอมรับ เหมาะสม หรือเป็นที่ต้องการตามเพศของตนเอง บทบาททางเพศส่วนมากมีแก่นอยู่ในมโนทัศน์ของความเป็นหญิงและความเป็นชาย แต่ก็มีข้อยกเว้นและความแตกต่างหลากหลาย (Non-binary gender) เช่นกัน
ความพยายามต่อสู้ความเหลื่อมล้ำ > สังคมและอุดมการณ์ > ภาพลักษณ์ของผู้หญิงในสื่อ

มีคำวิจารณ์ถึงวิธีการแสดงผู้หญิงในสื่อว่าเป็นการส่งเสริมการเหมารวมทางเพศในแง่ลบ การฉวยประโยชน์จากผู้หญิงในสื่อมวลชน (exploitation of women in mass media) หมายถึงการใช้ประโยชน์จากหรือการลดทอนให้ผู้หญิงกลายเป็นวัตถุในสื่อมวลชนเมื่อการใช้ประโยชน์หรือการแสดงนั้นมุ่งเน้นเพิ่มความดึงดูดของสื่อหรือผลิตภัณฑ์ชิ้นหนึ่งซึ่งสร้างความเสียหายต่อหรือไม่ให้ความสนใจกับผลประโยชน์ของผู้หญิงที่นำมาแสดงหรือผู้หญิงโดยรวม โดยมีความกังวลอาทิ การที่สื่อทุกรูปแบบมีอำนาจในการเปลี่ยนแปลงมุมมองของผู้คน และการแสดงภาพลักษณ์แบบเหมารวมที่ไม่สมจริงด้วยการแสดงภาพของผู้หญิงซึ่งเป็นแม่เรือนที่จำนนหรือเป็นวัตถุทางเพศ สื่อมักให้ความสนใจกับบทบาททางเพศหรือบทบาทในครัวเรือนแบบประเพณีที่ทำให้ความรุนแรงต่อผู้หญิงกลายเป็นเรื่องปกติ มีการทำงานศึกษาเกี่ยวกับการแสดงผู้หญิงในสื่อซึ่งแสดงให้เห็นว่าผู้หญิงมักถูกแสดงเป็นผู้ที่ไร้เหตุผล อ่อนแอ ไม่ฉลาด ยอมจำนน และรับใช้ผู้ชาย และแสดงให้เห็นว่าภาพเหมารวมเหล่านี้ส่งผลด้านลบต่อสุขภาพจิตของผู้ชมเพศหญิงที่รู้สึกผูกมัดจากบทบาทเหล่านี้ โดยทำให้เกิดปัญหาต่าง ๆ อาทิปัญหาด้านความภาคภูมิใจในตนเอง อาการซึมเศร้า และความวิตกกังวล
งานศึกษาหลายชิ้นกล่าวว่าวิธีการที่สื่อมักแสดงมาตรฐานความงามของผู้หญิงอาจนำไปสู่การรับรู้รูปร่างของตนเองผิดเพี้ยน (Body image disturbance) และความผิดปกติของการรับประทานเช่นโรคอะนอเร็กเซียและโรคบูลิเมีย นอกจากนี้ยังส่งผลให้ผู้หญิงหลายคนมองว่ารูปลักษณ์ที่ไม่เข้ากับมาตรฐานในอุดมคตินี้กลายเป็นสิ่งที่ไม่ปกติ
ความพยายามต่อสู้ความเหลื่อมล้ำ > สังคมและอุดมการณ์ > ภาพลักษณ์ของผู้หญิงในสื่อ > สัดส่วนของผู้หญิงในสื่อ

ผู้หญิงเป็นเพียงหนึ่งในสี่ของผู้ได้รับรางวัลพูลิตเซอร์ประเภทรายงานข่าวนานาชาติ และเพียงร้อยละ 17 ของผู้ที่ได้รับรางวัลวารสารศาสตร์มาร์ธา เกลล์ฮอร์น (Martha Gellhorn Prize for Journalism)
รางวัลเสรีภาพสื่อโลกยูเนสโก/กิเยร์โม กาโน (UNESCO/Guillermo Cano World Press Freedom Prize) ก่อตั้งขึ้นใน ค.ศ. 1997 และเป็นรางวัลรายปีที่ให้แก่บุคคล องค์กร หรือสถาบันที่มีผลงานที่โดดเด่นในการปกป้องหรือส่งเสริมเสรีภาพสื่อในทุกที่ทั่วโลก  ผู้ได้รับรางวัลเก้าคนจาก 20 คนเป็นผู้หญิง
ใน ค.ศ. 2015 ธนาคารพัฒนาแอฟริกา (African Development Bank) ริริ่มการสนับสนุนให้มีประเภทรางวัลสำหรับสิทธิสตรีในทวีปแอฟริกาซึ่งออกแบบมาเพื่อส่งเสริมความเท่าเทียมทางเพศผ่านทางสื่อ โดยเป็นส่วนหนึ่งของรางวัลที่มอบเป็นรายปีโดย One World Media
สมาคมหนังสือพิมพ์และองค์กรสื่อสิ่งพิมพ์โลก (WAN-IFRA) ได้ริเริ่มการรณรงค์ Women in the News (WIN) ร่วมกับยูเนสโก ในคู่มือ WINing Strategies: Creating Stronger Media Organizations by Increasing Gender Diversity ใน ค.ศ. 2016 สมาคมได้ขีดเส้นใต้ยุทธศาสตร์การกระทำเชิงบวกรูปแบบต่าง ๆ ที่มีดำเนินการอยู่ในหลายองค์กรที่เป็นสมาชิก ทั้งจากตั้งแต่ประเทศเยอรมนี จอร์แดน และโคลอมเบีย ด้วยเจตนาจัดหาพิมพ์เขียวสำหรับให้ผู้อื่นปฏิบัติตาม
ความพยายามต่อสู้ความเหลื่อมล้ำ > สังคมและอุดมการณ์ > การสื่อสารให้ผู้หญิงทราบสิทธิของตน

ในหลายประเทศ ปัญหาอยู่ที่การขาดกฎหมายที่เหมาะสม ในกรณีอื่น ๆ ปัญหาอาจไม่ได้อยู่ที่ตัวกฎหมาย แต่เป็นการที่ผู้หญิงส่วนใหญ่ไม่ทราบถึงสิทธิตามกฎหมายของตน โดยเฉพาะอย่างยิ่งในกรณีที่กฎหมายเกี่ยวกับสิทธิของผู้หญิงเพิ่งมีมาไม่นาน การไม่รู้ถึงข้อมูลเหล่านี้ทำให้ผู้กระทำผิดสามารถชักจูงเหยื่อ (ไม่ว่าโดยตรงหรือโดยนัย) ให้เชื่อได้ว่าตนสามารถกระทำทารุณได้ตามสิทธิที่อ้างว่ามี ซึ่งอาจรวมถึงการกระทำทารุณที่หลากหลาย ตั้งแต่ความรุนแรงในครัวเรือนจนถึงการเลือกปฏิบัติในการจ้างงาน โครงการพัฒนาแห่งสหประชาชาติกล่าวว่า เพื่อให้ความยุติธรรมทางเพศก้าวหน้าไปได้ "ผู้หญิงจะต้องทราบถึงสิทธิของตนและสามารถเข้าถึงกระบวนการทางกฎหมายได้"
ข้อที่ 4 (d) ของปฏิญญาว่าด้วยการขจัดความรุนแรงต่อสตรีของสหประชาชาติกล่าวว่า "รัฐยังควรแจ้งผู้หญิงให้ทราบสิทธิของตนในการเรียกร้องการชดใช้ผ่านกลไกดังกล่าว" การตรากฎหมายที่ปกป้องจากความรุนแรงส่งผลเพียงเล็กน้อยหากผู้หญิงไม่ทราบวิธีการใช้ประโยชน์จากมัน ตัวอย่างจากงานศึกษาเกี่ยวกับผู้หญิงเบดูอินในประเทศอิสราเอลพบว่าร้อยละ 60 ไม่ทราบว่าคำสั่งห้ามกระทำการ (restraining order) คืออะไร หรือหากผู้หญิงไม่ทราบว่าการกระทำใดบ้างที่ผิดกฎหมาย รายงานชิ้นหนึ่งจากแอมเนสตี้ อินเตอร์เนชั่นแนล ในประเทศฮังการีกล่าวว่าจากการสำรวจความคิดเห็นสาธารณะตัวอย่างสำรวจประมาณ 1,200 คนใน ค.ศ. 2006 ร้อยละ 62 ไม่ทราบว่าการข่มขืนกระทำชำเราคู่สมรสเป็นสิ่งผิดกฎหมาย (ซึ่งผิดกฎหมายมาตั้งแต่ ค.ศ. 1997) ดังนั้นอาชญากรรมนี้จึงไม่ค่อยได้รับแจ้งความ การสร้างหลักประกันว่าผู้หญิงมีความเข้าใจขั้นต่ำในปัญหาสุขภาพต่าง ๆ ก็เป็นสิ่งสำคัญ การขาดการเข้าถึงข้อมูลด้านสุขภาพที่เชื่อถือได้และหัตถการทางการแพทย์ที่มีสิทธิเข้ารับบริการสามารถส่งผลร้ายต่อสุขภาพของผู้หญิง (women's health)
ความพยายามต่อสู้ความเหลื่อมล้ำ > สังคมและอุดมการณ์ > การบูรณาการสถานะเพศ

การบูรณาการสถานะเพศ (Gender mainstreaming) หรือการบูรณาการเพศภาวะหมายถึงนโยบายสาธารณะของการประเมินผลกระทบต่าง ๆ ที่จะเกิดต่อผู้หญิงและผู้ชายจากการวางแผนดำเนินนโยบาย (policy) ไม่ว่าจะเป็นการตรากฎหมาย (legislation) และการดำเนินโครงการต่าง ๆ ในทุก ๆ พื้นที่และทุก ๆ ระดับ โดยเพื่อบรรลุความเท่าเทียมทางเพศ แนวคิดการบูรณาการสถานะเพศถูกนำเสนอขึ้นครั้งแรกที่การประชุมระดับโลกว่าด้วยเรื่องสตรีครั้งที่สาม ค.ศ. 1985 (World Conference on Women, 1985) ในไนโรบี ประเทศเคนยา และได้รับนำมาพัฒนาต่อโดยประชาคมพัฒนาของสหประชาชาติ การบูรณาการสถานะเพศรวมถึงการสร้างหลักประกันว่ามุมมองของสถานะเพศและความใส่ใจในเป้าหมายของความเท่าเทียมทางเพศเป็นศูนย์กลางของกิจกรรมทั้งปวง
สภายุโรปให้นิยามกับการบูรณาการสถานะเพศว่าหมายถึงการจัดระเบียบ ปรับปรุง พัฒนา และประเมินผลการดำเนินการนโยบายต่าง ๆ เพื่อที่นโยบายทั้งหมดจะคำนึงถึงมุมมองของความเท่าเทียมทางเพศในทุก ๆ ระดับและทุก ๆ ขั้นตอน โดยตัวแสดงที่ปกติมีส่วนในการกำหนดนโยบาย
การบูรณาการสถานะเพศอย่างเบ็ดเสร็จเป็นความพยายามสร้างพันธมิตรและเวทีร่วมกันสำหรับการประสานพลังของความเชื่อและความปรารถนาในความเท่าเทียมทางเพศเข้าด้วยกันเพื่อพัฒนาสิทธิมนุษยชน อาทิในประเทศอาเซอร์ไบจาน กองทุนประชากรแห่งสหประชาชาติได้ทำงานศึกษาเกี่ยวกับความเท่าเทียมทางเพศโดยการเปรียบเทียบข้อความในอนุสัญญาว่าด้วยการขจัดการเลือกปฏิบัติต่อสตรีในทุกรูปแบบกับแหล่งข้อมูลและอ้างอิงของศาสนาอิสลามซึ่งเป็นที่รู้จักในวงกว้าง ผลลัพธ์ของงานศึกษาได้สะท้อนความคล้ายคลึงกันระหว่างอนุสัญญากับหลักความเชื่อจากคำภีร์และธรรมเนียมปฏิบัติของศาสนาอิสลาม โดยแสดงให้เห็นในบางประเด็นเช่นความรุนแรงต่อผู้หญิง การสมรสเด็ก การเคารพในศักดิ์ศรีของผู้หญิง และการมีส่วนร่วมของผู้หญิงในเศรษฐกิจและการเมืองอย่างเท่าเทียมกัน งานศึกษาชิ้นนี้ในภายหลังถูกนำมาใช้ในการผลิตเนื้อหาสำหรับการอบรมที่มุ่งเป้าสร้างความคำนึงให้กับผู้นำทางศาสนา
ดูเพิ่ม

การกีดกันทางเพศ
การเกิดขั้วทางเพศ (gender polarization)
การจำแนกเพศ-สถานะเพศ (sex-gender distinction)
การแบ่งกันเลี้ยงดูบุตร (shared parenting)
การแบ่งแยกทางเพศ (sex segregation)
การเพิ่มอำนาจทางเพศ (gender empowerment)
การศึกษาของผู้หญิง (female education)
การสร้างความละเอียดอ่อนทางเพศ (gender sensitization)
ขบวนการสิทธิบุรุษ (men's rights movement)
คนข้ามเพศ
ความเท่าเทียมทางเพศในห้องน้ำสาธารณะ (potty parity)
ความเสมอภาคในโอกาส (equal opportunity)
ดัชนีภาวะเสมอกันทางเพศ (gender parity index)
นามสกุลข้างมารดา (matriname)
บุรุษนิยม (masculism)
ประจักษ์พยานถึงความเสมอภาคของศาสนาคริสต์นิกายเควกเกอส์ (testimony of equality)
ปิตาธิปไตย
ผู้หญิงในศาสนาอิสลาม (women in Islam)
ภาษีผ้าอนามัย (tampon tax)
มาตรการพิเศษเพื่อความเท่าเทียมทางเพศในสหประชาชาติ (Special measures for gender equality in the United Nations)
มาตาธิปไตย (matriarchy)
วันบุรุษสากล
ศาสนาบาไฮกับความเท่าเทียมทางเพศ (Baháʼí Faith and gender equality)
สภาวะอาณานิคมของสถานะเพศ (coloniality of gender)
สมภาคนิยม (egalitarianism)
สหศึกษา
อัตราส่วนเพศ (sex ratio)
อุตสาหกรรมทางเพศ (sex industry)
แหล่งข้อมูล

บทความนี้รวมข้อความจากงานที่มีเนื้อหาเสรี (free content)  ลิขสิทธิ์ภายใต้ CC BY SA 3.0 IGO คำชี้แจงสิทธิ์การใช้งาน/การอนุญาตในวิกิมีเดียคอมมอนส์ ข้อความนำมาจาก World Trends in Freedom of Expression and Media Development Global Report 2017/2018, 202, University of Oxford, UNESCO.
บทความนี้รวมข้อความจากงานที่มีเนื้อหาเสรี (free content)  ลิขสิทธิ์ภายใต้ CC BY-SA 3.0 IGO ข้อความนำมาจาก Global education monitoring report 2022: gender report, deepening the debate on those still left behind, 70, Global Education Monitoring Report Team, UNESCO. UNESCO.
แหล่งข้อมูลอื่น

United Nations Rule of Law: Gender Equality เกี่ยวกับความสัมพันธ์ระหว่างความเท่าเทียมทางเพศ หลักนิติธรรม กับสหประชาชาติ เก็บถาวร 2023-03-19 ที่ เวย์แบ็กแมชชีน
Women and Gender Equality เว็บไซต์ของสหประชาชาติเกี่ยวกับความเท่าเทียมทางเพศและการเพิ่มอำนาจผู้หญิง
Gender Equality ภาพรวมงานด้านความเท่าเทียมทางเพศของโครงการพัฒนาแห่งสหประชาชาติ เก็บถาวร 2021-04-16 ที่ เวย์แบ็กแมชชีน
Gender issue -Significance in Watershed Management Programmes ที่เว็บไซต์ Watershedpedia เก็บถาวร 2023-04-21 ที่ เวย์แบ็กแมชชีน
GENDERNET การประชุมนานาชาติของผู้เชี่ยวชาญด้านสถานะเพศที่ทำงานสนับสนุนความเท่าเทียมทางเพศ (OECD) เก็บถาวร 2023-04-18 ที่ เวย์แบ็กแมชชีน
OECD's Gender Initiative
Center for Development and Population Activities (CEDPA) เก็บถาวร 2020-11-24 ที่ เวย์แบ็กแมชชีน
จากสารคติ Ukraine Is Not a Brothel กลุ่มผู้ประท้วงสายมูลวิวัติแฟแมน (Femen) ต่อต้านการท่องเที่ยวทางเพศในประเทศยูเครนซึ่งกำลังขยายตัว
อุดมการณ์ตามแบบสตรีสิทธินิยมตะวันตกและวัฒนธรรมตะวันตกควรถือเป็นมาตรฐานนานาชาติที่ประเทศกำลังพัฒนาต้องทำตามหรือไม่เป็นที่ถกเถียงกัน
ตัวอย่างของอุดมการณ์ยุโรปตะวันตกที่เป็นต้นเหตุของการประหัตประหารผู้หญิง หนังสือชื่อว่า Malleus Maleficarum สนับสนุนการกำจัดแม่มด (Witch trials in the early modern period) หนังสือเล่มนี้ถูกเขียนขึ้นมาโดยนักบวชคาทอลิกชาวเยอรมันไฮน์ริช คราเมอร์ (Heinrich Kramer)
แผนที่แสดงแต่ละประเทศตามอัตราเจริญพันธุ์ (ค.ศ. 2020) อ้างอิงตาม Population Reference Bureau
อัตราส่วนการตายมารดา (พร้อมข้อความเป้าหมายย่อยของเป้าหมายการพัฒนาอย่างยั่งยืน) ใน ค.ศ. 2017
แผนที่แสดงความชุกของการขริบอวัยวะเพศหญิงในทวีปแอฟริกา
แผนที่โลกแสดงการฆ่าผู้หญิงต่อประชากร 100,000 คน ค.ศ. 2019
ป้ายต่อต้านการขริบอวัยวะเพศหญิงในบาเกา ประเทศแกมเบีย ค.ศ. 2005
ภาพฉายรังสีเอกซ์ของเท้าที่ถูกรัด มีการปฏิบัติการรัดเท้าเป็นเวลาหลายศตวรรษในประเทศจีน
อัตราส่วนการตายมารดาต่อการเกิดมีชีพ 100,000 คนทั่วโลกใน ค.ศ. 2010
ประเทศเซียร์ราลีโอนริเริ่มบริการสุขภาพแบบไม่มีค่าใช้จ่ายสำหรับผู้หญิงที่ตั้งครรภ์และให้นมบุตรใน ค.ศ. 2010
สถานบริการวางแผนครอบครัวที่กัวลาเตอเริงกานู ประเทศมาเลเซีย
ป้ายประกาศแสดงผลลบของการขาดการวางแผนครอบครัวและการมีเด็กและทารกมากเกิน (ประเทศเอธิโอเปีย)
การขริบอวัยวะเพศหญิงในทวีปแอฟริกา อิรัก และเยเมนใน ค.ศ. 2015 (แผนที่ทวีปแอฟริกา)
ป้ายโฆษณาต่อต้านสินสอดที่เบงคลูรู ประเทศอินเดีย
ป้ายต่อต้านการขริบอวัยวะเพศหญิงที่ประเทศยูกันดา ค.ศ. 2004
ป้ายโฆษณาต่อต้านการสมรสแบบบังคับและกับเด็ก
วิดิโอของรัฐบาลเวลส์ ทำไมความหลากหลายจึงเป็นสิ่งสำคัญในรัฐบาลท้องถิ่น
ผู้หญิงในประเทศอัฟกานิสถานกำลังสวมบุรเกาะอ์ เสื้อผ้าบางชนิดที่กฎหมายหรือธรรมเนียมประเพณีบังคับให้สวมใส่สามารถจำกัดการเคลื่อนที่เดินทางได้
เด็กนักเรียนหญิงในฉนวนกาซา
แผนที่โลกแสดงการมีส่วนร่วมของผู้หญิงในรัฐบาลใน ค.ศ. 2010 ของแต่ละประเทศ
สำนักงานใหญ่ของสมาคมต่อต้านสิทธิออกเสียงเลือกตั้งของผู้หญิงแห่งชาติในสหรัฐในช่วงต้นคริสต์ศตวรรษ 20
ภาพแสดงการเหมารวมคนขับรถยนต์เพศหญิงจาก ค.ศ. 1952 ซึ่งมีรากฐานจากภาพเหมารวมว่าผู้หญิงขับรถยนต์ไม่คล่อง โดยเบตตี เพจ เป็นแบบให้
สตีฟ แม็กควีน

| สตีฟ แม็กควีน |
| --- | --- |
แม็กควีนในเรื่อง The Thomas Crown Affair (1968)
เกิด: เทอร์เรนซ์ สตีเวน แม็กควีน 24 มีนาคม ค.ศ. 1930(1930-03-24) บีชโกรฟ รัฐอินดีแอนา สหรัฐ
เสียชีวิต: 7 พฤศจิกายน ค.ศ. 1980(1980-11-07) (50 ปี) ซิวดัดฆัวเรซ เม็กซิโก
อาชีพ: นักแสดง
ปีปฏิบัติงาน: 1952–1980
คู่สมรส: Neile Adams (สมรส 1956; หย่า 1972) Ali MacGraw (สมรส 1973; หย่า 1978) Barbara Minty (สมรส 1980)
บุตร: 2 รวมทั้ง Chad McQueen
ญาติ: Steven R. McQueen (หลานชาย)

ยศที่ได้รับการแต่งตั้ง
รับใช้:  สหรัฐ
แผนก/สังกัด:  เหล่านาวิกโยธินสหรัฐ   United States Merchant Marine
ประจำการ: 1946 (Merchant Marine) 1947–1950 (USMC)
ชั้นยศ: Private first class
 
เว็บไซต์: stevemcqueen.com
เทอร์เรนซ์ สตีเวน "สตีฟ" แม็กควีน (อังกฤษ: Terrence Steven "Steve" McQueen; 24 มีนาคม ค.ศ. 1930 - 7 พฤศจิกายน ค.ศ. 1980) เป็นนักแสดงภาพยนตร์ชาวอเมริกัน มีชื่อเล่นว่า "ราชาแห่งความเจ๋ง" จากบทบาทตัวเอกที่ไม่เข้าข่ายจำพวกฮีโร โดยเฉพาะในช่วงจุดสูงสุดวัฒนธรรมที่แปลกต่างจากที่มีอยู่ในสังคมในช่วงสงครามเวียดนาม ทำให้เขามีบทบาทในภาพยนตร์ที่ขึ้นอันดับ 1 บนบ็อกซ์ออฟฟิสในช่วงคริสต์ทศวรรษ 1960 และ 1970 แม็กควีนได้รับการเสนอชื่อเข้าชิงรางวัลออสการ์จากบทบาทในเรื่อง The Sand Pebbles เขายังมีผลงานโด่งดังในภาพยนตร์ The Magnificent Seven, The Great Escape, The Thomas Crown Affair, Bullitt, The Getaway, Papillon, และ The Towering Inferno ในปี ค.ศ. 1974 เขาเป็นดาราที่มีค่าตัวสูงที่สุดในโลก ถึงแม้ว่าแม็กควีนจะมักมีปากเสียงกับผู้กำกับและโปรดิวเซอร์ แต่ความนิยมนี้ทำให้เขาเป็นที่ต้องการสูง และต้องการจ่ายค่าตัวให้เขาอย่างสูง
เขาชอบในการแข่งรถทั้งรถมอเตอร์ไซค์และรถยนต์ ขณะที่เขาเรียนการแสดง เขายังได้แข่งรถมอเตอร์ไซค์ในช่วงวันหยุดและเขาซื้อมอเตอร์ไซค์ให้ตัวเองครั้งแรกพร้อมกับชัยชนะในการแข่งขัน เขายังเป็นที่รู้จักกับการแสดงบทสตันท์ด้วยตัวเอง โดยเฉพาะอย่างยิ่งในบทขับรถด้วยความเร็วไล่ล่าในภาพยนตร์เรื่อง Bullitt.
แม็กควีนเสียชีวิตเมื่อวัย 50 ปีที่เมืองซิวดัดฮัวเรซ รัฐชีวาวา ประเทศเม็กซิโก หลังจากการผ่าตัดเอาเนื้องอกเนื้อร้ายในช่องท้อง
อะลาดิน (ภาพยนตร์ พ.ศ. 2535)

| อะลาดิน |
| --- | --- |

กำกับ:   จอห์น มัสเคอร์  รอน คลีเมนต์ส 
บทภาพยนตร์:   รอน คลีเมนต์ส  จอห์น มัสเคอร์  เท็ด เอลเลียต  เทอร์รี่ รอสซิโอ 
เนื้อเรื่อง: เบิร์นนี่ แมททินสัน โรเจอร์ อัลเลอร์ส ดาน จิ๊บเปส เควิน ฮาร์กี้ ซู นิโคลส์ ฟรานซิส เกลบาส ดาร์เรล รูนี่ย์ แลร์รี่ เลเกอร์ เจมส์ ฟูจิอิ เคิร์ก แฮนสัน เควิน ลิมา รีเบคก้า รีส เดวิด เอส. สมิธ คริส แซนเดอร์ส ไบรอัน พิเมนทัล แพทริค เอ. เวนทูรา
สร้างจาก: อะลาดิน จาก อาหรับราตรี
อำนวยการสร้าง:   จอห์น มัสเคอร์  รอน คลีเมนต์ส 
นักแสดงนำ:   สกอตต์ ไวน์เกอร์  โรบิน วิลเลียมส์  ลินดา ลาร์กิน  โจนาธาน ฟรีแมน  แฟรงค์ เวลเกอร์  กิลเบิร์ต ก็อตต์ฟรีด  ดักลาส ซีล 
ตัดต่อ: เอช. ลี ปีเตอร์สัน
ดนตรีประกอบ: อลัน เมนเคน
บริษัทผู้สร้าง:   วอลต์ดิสนีย์พิกเชอส์  วอลท์ดิสนีย์ฟีเจอร์แอนิเมชั่น  
ผู้จัดจำหน่าย: บัวนาวิสต้าพิคเจอร์ส
วันฉาย:   11 พฤศจิกายน ค.ศ. 1992 (1992-11-11) 
ความยาว: 90 นาที
ประเทศ:  สหรัฐ
ภาษา: อังกฤษ
ทุนสร้าง: 28 ล้านดอลลาร์สหรัฐ
ทำเงิน: 504.1 ล้านดอลลาร์สหรัฐ
อะลาดิน (อังกฤษ: Aladdin) เป็นภาพยนตร์แอนิเมชันตลกขับขันอเมริกันที่ออกฉายใน ค.ศ. 2535 ผลิตโดย วอลท์ดิสนีย์ฟีเจอร์แอนิเมชั่น ภาพยนตร์เขียนบทและกำกับโดย จอห์น มัสเคอร์ และรอน คลีเมนต์ส และแสดงนำโดย สกอตต์ ไวน์เกอร์, โรบิน วิลเลียมส์, ลินดา ลาร์กิน, โจนาธาน ฟรีแมน, แฟรงค์ เวลเกอร์, กิลเบิร์ต ก็อตต์ฟรีด และดักลาส ซีล
เนื้อเรื่อง

พ่อค้าเร่นายหนึ่งเล่าความว่า ในนครอัคราบาห์แห่งอาหรับ มีจอมโจรหนุ่มจิตใจงามนาม อะลาดิน เร่ร่อนอยู่กับสหายลิงคาปูชินชื่อ อาบู ได้ใกล้ชิดกับเจ้าหญิงจัสมิน ธิดาของสุลต่าน ที่ทรงหลบหนีออกจากวัง เพราะทรงเบื่อกับชีวิตที่ถูกประคบประหงม
ขณะเดียวกัน มหาเสนาบดีจาฟาร์ มีแผนการที่จะโค่นล้มสุลต่าน เพื่อยึดครองอัคราบาห์ จาฟาร์แสวงหา 'ตะเกียงวิเศษ' ที่ถูกกักเก็บไว้ในถ้ำแห่งสิ่งมหัศจรรย์ อันมีเพียงผู้มีคุณสมบัติ 'เพชรในตม' เท่านั้นที่มีสิทธิ์เข้าไปได้ ซึ่งหนึ่งในนั้นคืออะลาดิน จาฟาร์จึงจับตัวอะลาดินไว้ แล้วปลอมตัวเป็นนักโทษชราและโน้มน้าวให้ไปนำตะเกียงวิเศษมา โดยหลอกว่าจะปล่อยให้เป็นอิสระ อะลาดินเข้ามาในถ้ำแห่งวิ่งมหัศจรรย์โดยมีอาบูติดตามมาด้วย ทั้งสองได้ผูกมิตรกับพรมวิเศษ และได้รับตะเกียงวิเศษ อะลาดินมอบตะเกียงให้กับจาฟาร์ก่อนจะถูกทิ้งไว้ในถ้ำ หาทางออกไม่ได้ โชคดีที่อาบูฉกฉวยตะเกียงกลับมาให้
อะลาดินที่ติดอยู่ในถ้ำ ไม่รู้จะทำเช่นไร เผลออัญเชิญจีนี ญินที่สิงอยู่ในตะเกียงวิเศษ ผ่านการขัดถูตะเกียง จีนีเสนอตัวว่า ตนมีอำนาจนัปการ สามารถทำให้พรที่ผู้ครอบครองตะเกียงขอสัมฤทธิ์ได้สามประการ อะลาดินได้ยินเช่นนั้นจึงร้องขอให้จีนีช่วยเขาออกจากถ้ำโดยไม่ขอพร จากนั้น เขาจึงขอพรประการแรกในการปลอมตัวเป็นเจ้าชายสูงศักดิ์ เพื่อผูกมัดพระทัยเจ้าหญิงจัสมิน และสัญญากับจีนีว่า จะใช้พรประการสุดท้ายปลดปล่อยจีนีจากการถูกจองจำในตะเกียง
อะลาดินเดินทางเข้าสู่อัคราบาห์ ในฐานะ "เจ้าชายอาลีแห่งอาบับวา" อย่างยิ่งใหญ่ และได้ถวายตนเข้าเฝ้าเจ้าหญิงจัสมิน จนทั้งสองสามารถสื่อใจถึงกันได้ เมื่ออะลาดินพาจัสมินประทับบนพรมวิเศษออกท่องโลกภายนอก ที่จัสมินทรงปรารถนาที่จะเห็นมาโดยตลอด ทว่า จาฟาร์ที่ทราบเรื่องดังกล่าวรู้สึกโกรธอะลาดิน จึงสั่งให้ทหารนำตัวอะลาดินไปถ่วงน้ำ หวังจะลอบขโมยตะเกียง แต่ตะเกียงนั้นติดไปกับตัวอะลาดิน อะลาดินจึงถูตะเกียงก่อนจะหมดสติ จีนีจึงช่วยชีวิตเขาขึ้นจากน้ำได้ด้วยพรประการที่สอง อะลาดินจึงกลับมาเปิดโปงแผนร้ายของจาฟาร์ หลังจากที่สุลต่านทรงเสนออะลาดินเป็นทายาทอัคราบาห์ เขากลัวว่าจะเสียจัสมินไป หากความจริงทั้งหมดถูกเปิดเผย อะลาดินจึงขอให้จีนีอยู่ด้วย และปฏิเสธที่จะปล่อยเป็นอิสระ จีนีจึงรู้สึกผิดหวังในการกระทำและคำพูดของอะลาดิน
ฝ่ายจาฟาร์สั่งให้อิอาโก นกแก้วมาคอว์ของเขา ไปขโมยตะเกียงวิเศษมาจากอะลาดิน จึงกลายเป็นนายคนใหม่ของจีนี เขาขอพรสองประการแรกในการยึดอำนาจสุลต่านและกลายเป็นจอมเวทย์เจ้าอิทธิฤทธิ์ที่สุดในโลก แล้วจึงข่มขู่ให้สุลต่านและเจ้าหญิงจัสมินก้มพระเศียรต่อหน้าตน แต่อะลาดินเข้ามาขัดขวาง จาฟาร์จึงเนรเทศเขาไปยังขั้วโลก เพื่อให้ตายอย่างทรมาน จากนั้นจาฟาร์ก็บังคับเจ้าหญิงจัสมินจะทรงตกลงเข้าพิธีอภิเษกกับตน ขณะนั้น อะลาดินสามารถกลับมาอัคราบาห์ได้ จัสมินทรงเห็นเช่นนั้นจึงเบนความสนใจของจาฟาร์ จนอะลาดินสบโอกาสเข้ามาแย่งตะเกียง
จากนั้น จาฟาร์แปลงกายเป็นงูเห่ามหึมาเข้าต่อกรกับอะลาดิน อะลาดินวางแผนเอาชนะจาฟาร์ จึงใช้อุบายเหน็บแนมเขาว่ายังเป็นรองจีนี ในแง่ของพลังุอำนาจทั้งปวง เพราะฉะนั้น จาฟาร์จึงขอพรประการสุดท้ายจากจีนี ในการเป็น 'ญินที่ทรงพลังที่หนึ่ง' จีนีจึงเสกให้จาฟาร์เป็นญินที่มีฤทธิ์เหนือกว่าตน จาฟาร์ประกาศตนเป็นผู้ทรงพลังที่สุดในจักรวาล แต่เพราะไม่มีเจ้านาย จึงถูกจองจำไว้ในตะเกียง โดยลากอิอาโกเข้าไปด้วย จีนีโยนตะเกียงที่กักเก็บจาฟาร์ไปสู่ถ้ำแห่งสิ่งมหัศจรรย์ ต่อมา อะลาดินได้ขอพรประการสุดท้ายปลดปล่อยจีนีจากการถูกกักขังตามคำสัญญา
สุลต่านทรงอนุญาตให้เจ้าหญิงจัสมินอภิเษกสมรสกับอะลาดิน โดยทรงเปลี่ยนกฎมณฑลเฑียรบาลใหม่ว่า เจ้าหญิงจะไม่จำเป็นต้องอภิเษกกับเจ้าชายเสมอไป
ตัวละครและเสียงพากย์

สกอตต์ ไวน์เกอร์ รับบท อะลาดิน (Aladdin)
โรบิน วิลเลียมส์ รับบท จีนี่ (Genie)
ลินดา ลาร์กิน รับบท จัสมิน (Jasmine)
โจนาธาน ฟรีแมน รับบท จาฟาร์ (Jafar)
แฟรงค์ เวลเกอร์ รับบท อาบู (Abu)
กิลเบิร์ต ก็อตต์ฟรีด รับบท ยาโก (Iago)
ดักลาส ซีล รับบท เดอะ สุลต่าน (The Sultan)
จิม คัมมิงส์ รับบท ราโซล (Razoul)
ชาร์ลี แอดเลอร์ รับบท กาซีม (Gazeem)
คอรีย์ เบอร์ตัน รับบท เจ้าชายอาเหม็ด (Prince Achmed)
ตัวละครและเสียงพากย์ > ประเทศไทย นักแสดง

เดชพัชร์ อรรถสาร รับบท อะลาดิน (Aladdin)
สรวงสรร โภคสมบัติ รับบท จีนี่ (Genie)
เนตรนภา หาญโรจนวุฒิ รับบท จัสมิน (Jasmine)
กฤษณะ ศริงขันนนท์ รับบท จาฟาร์ (Jafar)
การตอบรับ

รอตเทนโทเมโทส์รายงานว่าร้อยละ 95 ของผู้วิจารณ์ 75 คนได้ให้ความเห็นในเชิงบวก ขณะที่คะแนนเฉลี่ยของภาพยนตร์อยู่ที่ 8.20 เต็ม 10 คะแนน เมทาคริติกรายงานว่าภาพยนตร์มีคะแนนเฉลี่ยอยู่ที่ 86 เต็ม 100 คะแนน ซึ่งประเมินโดยผู้วิจารณ์ 25 คน
เชิงอรรถ

↑  Aladdin and the Magic Lamp was authored by Hanna Diyab, and was added to the One Thousand and One Nights by Antoine Galland, appearing in his French translation Les mille et une nuits.
แหล่งข้อมูลอื่น

อะลาดิน ที่อินเทอร์เน็ตมูวีเดตาเบส
อะลาดิน ที่ออลมูวี
อะลาดิน ที่บ็อกซ์ออฟฟิศโมโจ
อะลาดิน ที่รอตเทนโทเมโทส์
อะลาดิน ในฐานข้อมูลการ์ตูน
อะลาดิน ที่เมทาคริติก
อะลาดิน ที่ทีซีเอ็มมูวีเดตาเบส
อะลาดิน ที่ฟิล์มอะฟินนีตี
อะลาดิน ที่สยามโซน